Христо Смирненски
Курортно злободневие

chitanka.info

Таз година столичаните

на курорт не ще вървят,

зер соленички са баните

повече от всеки път.

Та затуй те при месарите

бани в пот ще правят пак,

в халите и на пазарите

ще вървят с голям мерак.

Тук безплатни са масажите,

няма нужда и от трен —

две-три крачки по паважите

и къпи се в пот весден!

Ежедневно в океаните

хладни бани прави Джон,

малко хладнички са баните

и за Виктор тоз сезон.

Константин поради климата

в Атина не бил добре,

сигур много жега има, та

ще пътува през море.

Русите се къпят в кашата,

що забърка Бъкънан,

и преля се вече чашата,

но мир няма още там.

А на Франция водачите

мъкнат се един след друг,

още зимъска по дачите

и на север, и на юг.

Че ужасна там е жегата,

от Германия що вей,

и по дачи всеки бега, та

по̀ на хладно да живей!

Може скоро тези местности

и Сарай да промени,

че го чакат неизвестности,

чакат го масажни дни!

Скъпи столични госпожици,

пак вий шавате навред,

ала нежните ви кожици

ще добият по-друг цвет.

Ний пък крачим днес из дачите,

що ни подари царът,

но не тъй вий както крачите

из постланий с плочки път.

А тъй блъскаме табаните,

че излиза често плам,

поради това и баните

са ненужни днеска нам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.